text: Digter: Vi lever midt i en losseplads
  08 januar 2019 kl. 20.24
  En indkøbsvogn, en brandslukker og tusindvis af dåser er blot noget af det, som Donson Üstun finder, når han rydder op i naturen.
  Hvis du er en af dem, som smider dit affald i skoven på vej hjem, så er det måske dig, som Donson Üstun  går og rydder op efter i Horsens.
  Han er træt af at se naturen omkring sig forvandle sig til en losseplads.
  Donson Üstun, digter og førtidspensionist: "Jeg føler, det er et helvede. Vi lever midt i en losseplads."
  - Jeg føler, det er et helvede. Vi lever midt i en losseplads, siger Donson Üstun.
  Donson Üstun er digter, og han elsker at bruge tid i naturen.
  Selvom han er førtidspensionist, vil han gerne bidrage til samfundet, og det gør han ved at rydde op.
  Han har derfor sat sig for at rydde op på den gamle jernbane og i skoven under Nattergalevej i Horsens.
  - Jeg synes, det er svinsk at smide skrald, og de mennesker, der gør det, har ikke ret mange følelser. De er ligeglade og har ikke respekt for naturen, siger han.
  Vi skal skynde os
  Donson har oplevet flere gange, at folk har henvendt sig til ham, fordi de gerne vil hjælpe med at samle skrald. Han synes dog sjældent, at ordene bliver til handling. Derfor har han en klar opfordring til dem, der gerne vil hjælpe:
  - Bare kom ud. Du kan sagtens samle skrald alene. Du ved hvor skraldet er, og du ved, hvad du skal gøre af det.
  Indtil videre har han fyldt 40 sække med skrald, og han stopper ikke, før naturen er ren.
  - Hvis ikke vi skynder os, så bliver det her projekt meget større og meget værre.
  